Video: EFF-hoofsweep gryp joernalis‘n Skermskoot uit die video. Die Nasionale Redakteursforum en ander partye het die voorval waarin Floyd Shivambu, EFF-hoofsweep, en ŉ videograaf van Netwerk24 slaags geraak het, veroordeel. Adrian de Kock het saam met ander joernaliste buite die parlement gewag op nuus oor die DA se tugverhoor teen Patricia de Lille. De Kock het aan Netwerk24 gesê Shivambu en nog ander mans het daar aangekom en gevra vir watter saak hulle daar is. Volgens De Kock het Shivambu en die ander mans skielik geëis dat hy die foto wat hy van hulle geneem het, moet verwyder. Hulle het sy toerusting probeer gryp en hom rondgepluk. Ander joernaliste het die onderonsie afgeneem. Die Nasionale Redakteursforum het die voorval veroordeel en die hoop uitgespreek dat gepaste stappe teen Shivambu gedoen sal word. “Dié soort bende-optrede in die middel van die dag het net ten doel om die media te intimideer en bang te maak om stil te bly. Dit moet veroordeel word. Indien iemand ŉ klagte het teen ŉ joernalis se optrede is daar bestaande kanale om dit verder te voer.” Henriëtte Loubser, redakteur van Netwerk24, het in reaksie op die voorval gesê die speaker van die parlement, Baleka Mbete, se kantoor het ŉ verklaring by De Kock afgeneem. Hy sal ook ŉ saak by die polisie aanhangig maak. “Ons veroordeel die aanval ten sterkste.” Dr. Corné Mulder, hoofsweep van die VF Plus, het gesê hulle sal Mbete ook versoek om teen Shivambu op te tree. “Die VF Plus beskou die saak in ŉ baie ernstige lig. Dit is ŉ direkte aanval op mediavryheid en vryheid van spraak.” Volgens Mulder sal die VF Plus ook toesien dat die polisie die saak met die nodige erns en dringendheid ondersoek. “Joernaliste het die afgelope jare ŉ uiters belangrike rol gespeel om staatskaping, bedrog en korrupsie in Suid-Afrika bloot te lê. Die rol wat die media as waghond in Suid-Afrika speel, is van kritieke belang vir die gemeenskap, en hulle moet toegelaat word om hul werk sonder vrees te doen.” WATCH: @Netwerk24 Multimedia journalist @adrian_DK attacked by @EFFSouthAfrica Deputy President @FloydShivambu while trying to take a picture and asking for comment at Parliament in the presence of @IOL @TheCapeArgus @eNCA @TimesLIVE @SABCNewsOnline @News24 @ewnupdates pic.twitter.com/8a1Us8RnAt — JasonFelix (@JasonFelix) March 20, 2018